**ORDINUL**

**Nr.\_\_\_\_\_\_\_\_din \_\_\_\_\_\_\_\_\_\_\_**

**pentru aprobarea Regulamentului cadru de exploatare tehnică a liniilor ferate**

**cu ecartament de 1000 mm și 760 mm**

Având în vedere referatul de aprobare al Direcției Transport Feroviar nr. 2286 din data de 11.02.2019, prin care se solicită aprobarea prezentului ordin;

În conformitate cu prevederile art. 3 alin. (2) lit. m) pct. (ii) din anexa nr. 1 „Regulament de organizare și funcționare al Autorității de Siguranță Feroviară Română - ASFR" la anexa nr. 1 „Regulamentul de organizare și funcționare al Autorității Feroviare Române - AFER" la Hotărârea Guvernului nr. 626/1998 privind organizarea și funcționarea Autorității Feroviare Române - AFER, cu modificările și completările ulterioare,

În temeiul prevederilor art. 4 alin. (1) pct. 1 şi pct. 12 şi art. 5 alin. (4) din Hotărârea Guvernului nr. 21/2015 privind organizarea şi funcţionarea Ministerului Transporturilor, cu modificările şi completările ulterioare,

Ministrul transporturilor emite prezentul

**ORDIN:**

**Art. 1. -** Se aprobă Regulamentul cadru de exploatare tehnică a liniilor ferate cu ecartament de 1000 mm și 760 mm și cu viteze de circulație de maxim 35 km/h, prevăzut în anexa care face parte integrantă din prezentul ordin.

**Art. 2.** - **(1)** Regulamentul cadru de exploatare tehnică a liniilor ferate cu ecartament de 1000 mm și 760 mm, linii ferate denumite în continuare linii ferate cu ecartament îngust, stabileşte cerinţele tehnice şi operaționale aplicabile liniilor, construcţiilor, instalaţiilor, vehiculelor feroviare pentru asigurarea siguranţei circulaţiei, a securităţii călătorilor şi mărfurilor transportate şi de protecţie a mediului.

**(2)** Prezentul ordin se aplică numai pentru liniile ferate cu ecartament îngust, pe care se efectuează activități de transport feroviar de marfă şi activități de transport feroviar de călători în scop turistic.

**(3)** Pentru liniileferate industriale cu alte valori ale ecartamentului decât cele normale și cele din prezentul ordin se stabilesc reglementări specifice, care se aprobă prin ordin al ministrului transporturilor.

**(4)** Prezentul ordin nu se aplică liniilor din exploatările miniere şi parcurilor de agrement.

**Art. 3. -** Liniile ferate cu ecartament îngust pot fiproiectate,construite, modernizate, exploatate și întreținute sau desființate cu respectarea prevederilor din prezentul ordin.

**Art. 4. -** Supravegherea exploatării și întreținerii liniilor ferate cu ecartament îngust se realizează de către Autoritatea Feroviară Română – AFER în baza convențiilor încheiate cu operatorii economici care le dețin și/sau exploatează, înainte de obținerea autorizației de exploatare.

**Art. 5. -** Autoritatea Feroviară Română – AFER, operatorii economici care dețin linii ferate cu ecartament

îngust şi operatorii economici care desfăşoară operaţiuni de transport feroviar pe aceste linii ferate, vor

duce la îndeplinire prevederile prezentului ordin.

**Art. 6.** – Prestațiile efectuate de Autoritatea Feroviară Română – AFER pentru operatorii economici care

dețin și/sau exploatează linii ferate cu ecartament îngust și operatorii economici care desfăşoară operaţiuni

de transport feroviar pe aceste linii ferate, referitoare la avizarea documentației specifice, eliberarea autorizaţiei, aprobarea regulamentului tehnic de exploatare și supravegherea exploatării și întreținerii liniilor, instalațiilor și vehiculelor feroviare, se efectuează pe bază de tarife stabilite prin ordin al ministrului transporturilor.

Art. 7. – De la data publicării și până la data intrării în vigoare a prezentului ordin conducerea operatorilor economici care dețin și/sau exploatează linii ferate cu ecartament îngust și a operatorilor economici care desfăşoară operaţiuni de transport feroviar pe aceste linii, asigură instruirea și examinarea personalului privind aplicarea Regulamentului cadru de exploatare tehnică a liniilor ferate cu ecartament îngust.

Art. 8. – Documentele tehnice şi de exploatare în baza cărora au fost date în exploatare liniile, instalaţiile, vehiculele feroviare şi construcţiile necesare desfăşurării operaţiunilor de transport feroviar pe liniile ferate cu ecartament de 1000 mm și 760 mm îşi menţin valabilitatea până la primele lucrări de reînnoire sau modernizare a acestora, lucrări care îmbunătățesc performanțele generale ale acestor linii.

Art. 9. - Prezentul ordin se publică în Monitorul Oficial al României, Partea I și intră în vigoare în termen de 90 de zile de la data publicării.

MINISTRUL TRANSPORTURILOR

ALEXANDRU - RĂZVAN CUC